Pia Christmas-Møller (KF), 2004-10-27:
At kalde os feje taler vist nærmest for sig selv og stempler hr. Langballes indlæg fuldstændig – den regering, de regeringspartier, som jo netop har ført Danmark ind på den internationale scene i aktiv kamp vendt mod terrorismen, hvor den stikker sit fjæs frem.
Lad mig så vende mig til sagens egentlige kerne og fortsætte med at kvittere for Socialdemokratiets dybe forståelse for opgavens særlige karakter og derfor også for behovet for, at efterretningstjenesten naturligvis skal have særlige vilkår.
Det synes jeg er godt, det er godt, at vi har et bredt samarbejde omkring de helt grundlæggende ting.
Uanset hvor årvågne vi er, uanset hvor dygtigt og effektivt de mange gamle og nye medarbejdere i Politiets Efterretningstjeneste er, så kan vi aldrig med hundrede procents sikkerhed sikre os imod, at terror også kan ramme Danmark.
Det kan illustreres med et enkelt eksempel, lad mig pege på Israel.
Det er vel det land eller i hvert fald et af de lande i hele verden, der har det bedst udbyggede sikkerhedssystem, den største overvågning og en utrolig dygtig efterretningstjeneste.
Alligevel sker der desværre terroranslag mod fuldstændig uskyldige børn, kvinder og mænd.
Når det er sagt, er det selvfølgelig afgørende vigtigt, at vi i Danmark gør, hvad vi kan for at gøre risikoen for et eventuelt terrorangreb mod Danmark så lille som overhovedet muligt og samtidig forbereder os bedst muligt på, hvis terror skulle ramme os, så at minimere skaderne mest muligt.
Forebyggelse er altså nøgleordet, når det drejer sig om bekæmpelse af terrorisme.
Her har den tidligere regering og den nuværende regering taget en lang række gode og effektive initiativer.
Umiddelbart efter 11. september 2001 fik PET en ekstrabevilling på ca. 60 mio. kr. med henblik på en personalemæssig styrkelse.
Siden er der kommet en lang række nye medarbejdere med nye relevante uddannelser og kompetencer.
Samtidig fik PET en meget omfattende styrkelse på it-siden, sådan at man nu teknologisk set er helt up to date.
Her i foråret kort efter terrorhandlingen mod toget i Madrid er der tilført yderligere ressourcer til PET i forbindelse med terrorbekæmpelse.
Det drejer sig om avanceret materiel til efterforskning, analyse og overvågning, men også om ansættelse af yderligere 60-65 nye meget dygtige og kompetente medarbejdere.
PET var godt og effektivt for 4 år siden, og i dag er det så yderligere udbygget og forstærket, og disse tiltag har der jo heldigvis – og godt for det – været bred politisk enighed om.
Derudover har regeringen ændret på organiseringen.
Man har f.eks. flyttet Beredskabsstyrelsen til Forsvarsministeriet.
Det er alt sammen initiativer, der sker af hensyn til at sikre en bedre og mere effektiv koordination.
Sammenfattende kan jeg sige, at der i de sidste 3 år er sket utrolig meget.
Procedure, personel, materiel i forbindelse med katastrofe- og terrorberedskab er styrket meget markant, men det betyder selvfølgelig ikke, at tingene ikke kan gøres endnu bedre i fremtiden.
Vi Konservative er klar til hele tiden på baggrund af erfaringer her og i andre lande, nye trusler at justere eller forbedre det gode beredskab, vi allerede har bygget op.
Lad mig slutte, som jeg indledte, med at konstatere, at en garanti imod en katastrofe eller terrorangreb i Danmark kan intet parti, ingen regering, ingen enkeltperson, uanset hvor meget man forbereder sig, give.
Sådan er vilkårene desværre.